Wikidata Astypalaea
Res apud Vicidata repertae:
*Civitas*: Graecia  
*Locus*: 36°34′12″N 26°21′39″E, 36°34′51″N 26°22′32″E  
*Zona horaria*: UTC+2, UTC+3  
Situs interretialis  

**Gestio**

*Procuratio superior*: Astypalea Municipality  

**Geographia**

*Superficies*: 96.42 chiliometrum quadratum  

**Astypalaea** (Graece Ἀστυπάλαια) est Dodecanesi insula 96 km² in catena Sporadum meridionalium in Aegaeo mari sita. Una cum circiter 45 insulis non habitatis demus regionalis Calymni unitatis in regione Aegaei Australis est.

Situs ac loci natura
--------------------

Insula Dodecanesi maxime occidentalis sita Astypalaea quasi in pontem est ad insulas Cycladas. Insula Dodecanesi Cos circiter 44 km distat, insulae Cyclades Amorgos et Anaphe 41 km sive 45 km.

Astypalaea in tres partes divisa est: Minor "Insula Interior" orientalis (Μέσα Νησί) et maior "Insula Exterior" occidentalis (Έξω Νησί) terrae lacinia 5 km instar pontis coniunctae sunt, cuius diametros minima fere 100 m est. Duabus insulae partibus ac ponte terreo duo sinus magni formantur, sinus septentrionalis Astypalaeae (Βόρειος Κόλπος Αστυπάλαιας) et sinus meridianus Astypalaeae (Νότιος Κόλπος Αστυπάλαιας). Sunt multa et alia sinus nec non plures insulae parvae saxosae oris oppositae. Distantia ab occidentali promuntorio *Armeno* (Ακρωτήριο Άρμενο) usque ad orientale promuntorium *Pularis* (Ακρωτήριο Πούλαρης) est circiter 19 km.

Astypalaea est insula montuosa; summus mons (*Bardia* / Βάρδια 400 m) in "Insula Exteriore" invenitur. Varii rivi media in insula scaturientes aquam in mare deducunt, inter quos "Flumen Malum" (Κάκος Ποταμός), quod in sinum septentrionalem nomine *Pachia Ammos* (Όρμος Παχεία Άμμος) influit, et *Libadia* (Ρέμα των Λιβαδιών), quae in lacu artificiali collecta in sinum orientale *Libadium* (Όρμος Λιβάδι) influit.

Administratio
-------------

Demus Astypalaeae est pars regionalis Calymni unitatis in regione Aegaei Australis. Demi anno 2001 erant 1238 incolae, Libellus Callicratis anno 2010 1385 incolas profert..

Incolae quattuor locis distribuuntur:

* Astypalaea sive Chora (Αστυπάλαια sive ή Χώρα), 1036 incolae
* Analepsis sive Maltezana (Ανάληψις sive ή Μαλτεζάνα), 149 incolae
* Bathy (Βαθύ), 14 incolae
* Libadia (Λιβάδια), 39 incolae

Insigne demi
------------

Et insigne et sententia "Papilio medio in Aegaeo" (Μια πεταλούδα στη μέση του Αιγαίου ...) ad insulae formam revocant, quae est papilioni similis.

Historia
--------

In insula orientali, imprimis in sinu *Bathy*, sedes Culturae Cycladicae ineuntis attestatae sunt, in insula occidentali sepulcra Culturae Mycenaeae inventa sunt. Saeculo quinto a.C.n. Astypalaea ad Foedus Delium pertinebat. Polis antiqua loco hodiernae Chora sita erat. Antiquitate insula ob ubertatem piscium nota erat.

Ab anno 1207 (post Imperium Latinum conditum) insula per 330 annos - quibusdam annis exceptis - familiae nobilis Venetae Quirini erat. Saeculo decimo quinto ineunte, quod ob piratarum crebras populationes deserta erat, Astypalaea a colonis e Teno deductis denuo condita est.

Chair ad-Din Barbarossa anno 1537 Astypalaeam pro Imperio Ottomanico expugnavit. Anno 1658 bello de Creta gesto Astypalea classi Venetae loco munito fuit. Nomen insulae Italianum est "Stropalia" sive "Astropalia".

Anno 1821 Bello rerum novarum Graeco nautae Astypalaeae in partibus Graeciae pugnaverunt, anno 1832 autem insula quamvis autonoma iterum Imperio Ottomanico adiuncta est. Anno 1912 in Italiae potestatem redacta, demum anno 1947 una cum Dodecaneso ad Graeciam venit.

Visu digna
----------

* Supra *Choram* castrum Venetum situm est, quod saeculo decimo tertio a Quirinis exstructum, cum a piratis deletum esset, saeculo decimo quinto ineunte renovatum est
* Extra castri muros est ecclesia "Maria caeli ianitrix" (Neograece: Ευαγγελίστρια η Πορταήτισσα) a saeculo 18 repetens. Quae inter ecclesias Dodecanesi pulcherrimas numeratur.
* Prope vicum *Maltezanam* reliquiae balneorum Romanorum opere musivo bene conservato instructorum inveniuntur.
* Praeterea sunt numerosae aediculae votivae temporis byzantini.

Res oeconomicae
---------------

Periegesis hac in insula remota, cui tantum sunt litora glareosa angusta, adhuc parva est. Incolae victum imprimis caseis conficiciendis, citris colendis ac piscibus capiendis quaerunt.

Incolae noti
------------

* Onesicritus, rector navium Alexandri Macedonis, hic natus

Bibliographia
-------------

* Vox "Astypalaia" in: Siegfried Lauffer (Ed.): Griechenland. Lexikon der historischen Stätten. Von den Anfängen bis zur Gegenwart. Augustae Vindelicorum 1999.

Notae
-----

1. ↑  Νησιά του Αιγαίου
2. ↑  Magistratus nationalis statisticus Graeciae (ΕΣΥΕ) secundum censum ani 2001, p. 73 (PDF, 1009 kb)
3. ↑  Libello Callicratis (2010)
4. ↑  Numerus incolarum secundum censum 2001.

Pinacotheca
-----------

* Tabula Astypalaeae antiquaTabula Astypalaeae antiqua
* AstypalaeaAstypalaea
* Astypalaeae urbs superior cum castroAstypalaeae urbs superior cum castro
* Scala, portus Chorae sive AstypalaeaeScala, portus Chorae sive Astypalaeae
* Aspectus super Scalam (portum Chorae)Aspectus super Scalam (portum Chorae)
* Aspectus a castroAspectus a castro

Nexus externi
-------------


|  |  |
| --- | --- |
|  | **Vicimedia Communia** plura habent quae ad **Astypalaeam** spectant. |

* astypalea.org.uk
* Scitu digna apud Greek Travel Pages
* astypalaia.com

  

Demi regionis Aegaei Australis

|  |  |
| --- | --- |
|  |  |
| Agathonesium • Amorgos • Anaphe • Andros • Antiparos • Astypalaea • Calymnos • Carpathos • Casos • Cea • Chalce • Cimolos • Cos • Cythnos • Ios • Leros • Lipsi • Megiste • Melos • Myconos • Naxos • Nisyros • Paros • Patmos • Pholegandros • Rhodos • Seriphos • Sicinos • Siphnos • Syme • Syros • Telos • Tenos • Thera |
|  |